FI Euroopan unionin virallinen lehti CE 88/642

(2004/C 88 E/0659)

KIRJALLINEN KYSYMYS P-3331/03

esittäjä(t): Anne Van Lancker (PSE) komissiolle

(5. marraskuuta 2003)

Aihe: Pakolaisille suunnattujen HIV:n/aidsin torjuntaohjelmien rahoituksen lopettaminen

Yhdysvaltojen ulkoministeriö ilmoitti 27. elokuuta 2003, että se lopettaa RHR-konsortion (Reproductive Health for Refugees) johtaman, pakolaisille suunnatun HIVin/aidsin torjuntaohjelman rahoittamisen. (Konsortion jäseniä ovat American Refugee Committee (ARC), CARE, Columbian yliopiston väestön ja perheiden terveyttä tutkiva Heilbrunn-keskus, International Rescue Committee (IRC), tutkimus- ja koulutusinstituutti JSI (JSI R & T), Marie Stopes International (MSI) sekä Women's Commission for Refugee Women and Children (WCRWC).

Presidentti Bush julkisti tämän jälkeen 29. elokuuta 2003 muistion, jolla ”Mexico Cityn politiikka”, jota aiemmin sovellettiin vain Yhdysvaltojen kansainvälisen kehitysviraston (USAID) hallinnoimiin ohjelmiin, ulotettiin koskemaan kaikkia ulkoministeriön hallinnoimia vapaaehtoisia väestösuunnittelurahastoja. Ulkoministeriö arvioi edelleen, mihin muihin ohjelmiin ja järjestöihin tämä Yhdysvaltojen politiikan soveltamisalan laajentaminen voi vaikuttaa.

Kun otetaan huomioon viimeaikainen kehitys, olisiko komissio jälleen valmis myöntämään varoja pakolaisille suunnatuille HIV:n torjuntaohjelmille aiheutuneen haitan vähentämiseksi minimiin?

Poul Nielsonin komission puolesta antama vastaus

(11. joulukuuta 2003)

Komissio on tietoinen Yhdysvaltojen viranomaisten päätöksestä ottaa käyttöön niin sanottu Mexico Cityn politiikka. Tämä politiikka heikentää merkittävästi ponnisteluja, joilla eri organisaatiot ovat torjuneet tehokkaasti ihmisen immuunikatoviruksen ja immuunikadon (HIV ja aids) kehitysmaiden asukkaiden terveydelle ja elämälle ja yleiselle kehitykselle aiheuttamia uhkia. Komissio tukee aktiivisesti HIVin/aidsin torjuntaa HI-virusta, aidsia, tuberkuloosia ja malariaa koskevasta toimintaohjelmasta, josta myönnetään merkittäviä lahjoituksia esimerkiksi näiden tautien torjuntaan liittyvälle maailmanlaajuiselle rahastolle (GFATM).

Koska eräät keskeiset organisaatiot kärsivät rahoitusvajeesta Yhdysvaltojen päätösten vuoksi, komissio on vajeen pienentämiseksi päättänyt tukea Yhdistyneiden Kansakuntien väestörahastoa (UNFPA) myöntämällä sille lisärahoitusta. Varoja ei ole kohdistettu erityisesti HI-viruksen/aidsin ehkäisyyn pakolaisten parissa. Terveysohjelmien kautta komissio tukee kuitenkin edelleen erilaisia muita toimintoja. Kussakin maassa rahoitettavien toimien osalta otetaan huomioon kyseisen isäntämaan olosuhteet, vuoropuhelu kansallisten viranomaisten kanssa ja pakolaisten tilanne verrattuna paikallisen väestön tilanteeseen näiden ryhmien elinolosuhteiden välisten erojen kasvun ehkäisemiseksi.

Tämän vuoksi komission humanitaarisen avun toimisto (ECHO) on rahoittanut HI-virusta ja aidsia koskevia valistustoimia, joita ovat esimerkiksi HI-virus- ja aids-aiheiset näytelmät, ja yhdenmukaistanut pakolaisleirien ja vastaanottokeskusten paikallisille työntekijöille ja alkuperämaahansa palaaville pakolaisille tarkoitettua koulutusmateriaalia. Lisäksi komissio on tukenut verensiirron turvallisuuden takaamiseksi toteutettuja toimenpiteitä ja yleisten varotoimenpiteiden käyttöönottoa, kuten kondomien jakelua ja sukupuoliteitse tarttuvien tautien jäljittämistä. Leirien terveyskeskuksiin hakeutuville pakolaisille tarjotaan testausta ja neuvontaa, varsinaista hoitoa varten heidät sen sijaan ohjataan kansallisiin sairaaloihin.